આજે રવિવાર હોવાથી એ શોપિંગ મોલમાં થોડી વધારે જ ભીડ હતી… લોકો પરિવાર સાથે ઉમટી પડ્યા હતા. એ આ અસંખ્ય લોકોને અને પરિવારને જોઈ રહ્યો હતો. આમ તો એનું કામ મોલના ગેટ પર ઉભા રહી લોકોએ સાથે લાવેલો સામાન જોઈ અને એના પર સીલ મારવાનું હતું. જેથી કરી કોઈ ખાલી પર્સ કે થેલીનો દુરુપયોગ ના કરે. પણ એ સાથે અહીં આવેલા લોકોનું અવલોકન કરવું એને ગમતું. ભાતભાતના લોકો આવતા અને એની કંઈક અલગ જ લાક્ષણિકતા. ક્યારેક કોઈ દેશી ગૃહિણી મોલમાં શોપિંગ કરી પોતાને મોર્ડન દેખાડવા માટે નાહકનો પ્રયાસ કરતી હોય તો એનાથી હસી પડાતું. આવી ગૃહિણીઓ એનાથી થોડા મોર્ડન કપડાં પહેરેલી કોઈ માનુની તેની પાસેથી પસાર થાય અને એ સાથે જ જાણે સ્માર્ટ દેખાડવાની સ્પર્ધામાં ઉતરી હોય એમ થોડાઘણા આવડતા અંગ્રેજીનો પ્રયોગ કરતી હોય…એ મનમાં ને મનમાં હસી લેતો. તો ક્યારેક કોઈ પતિ-પત્નીને મોલમાં મીઠું ઝઘડતા જોઈ રહેતો. પરિવાર સાથે આવેલાં બાળકોના તોફાનો, તો ક્યારેક બજેટની બહારના જવાય એ માટે નાનીમોટી જોઈતી વસ્તુઓનું સમાધાન કરતા અને ચર્ચા કરતા લોકો. ક્યારેક ગામડેથી આવેલા અને જિંદગીમાં પહેલી વખત શોપિંગ મોલ જોયાની આશ્ચર્યની લાગણી અને મોલની ચકાચોંધમાં અંજાયેલી આંખો… આ બધું જ એ નિહાળતો રહેતો એને એ જોવાની મજા આવતી. આ શોપિંગ મોલમાં એને નોકરીએ લાગ્યે એક મહિનો જ થયો હતો.